
Humán cinguláris kérgi neuronok gátló innervációja szkizofréniában

A szkizofrénia (SKIZ) a populáció 1%-át érintő mentális betegség. Pozitív (hallucináció, téveszmék, rendezetlen gondolatok), negatív (zárkózottság, motiváció hiány, érzelmek eltompulása), valamint kognitív (memóriazavar, figyelemzavar) tüneteket mutathatnak a betegek.
A poszterior cinguláris kéreg egy jelentős területe, Brodmann área 23 (BA23) a nyugalmi állapot fenntartásáért felelős “alapműködési hálózat” (default mode network-DMN) része. Korábbi tanulmányok összefüggésbe hozták a DMN diszfunkcióját a SKIZ negatív tüneteivel.
Célunk megvizsgálni, hogy a BA23 neuronjainak gátló bemenetei megváltoznak-e SKIZ-ben. Rövid posztmortem idejű (2-5h) humán jobb oldali BA23 III. és V. kérgi rétegében az idegsejtek szomatikus gátló bemenetét vizsgáltuk kontroll és SKIZ alanyokban. A 60 µm vastag metszeteken neuronális marker (NeuN), vezikuláris GABA transzporter (vGAT), valamint sejtmagjelölő (DAPI) fluoreszcens immunhisztokémiát alkalmaztunk. Az analízist konfokális fluoreszcens mikroszkóppal, 60x-os objektívvel készült képeken végeztük.
Az V. kérgi rétegben szignifikánsan kevesebb periszomatikus gátló terminális található idegsejteken SKIZ alanyokban a kontrollokhoz képest. Ez befolyásolhatja a BA23 kéreg alatti régiókkal való kommunikációját, továbbá a gyengébb szomatikus gátlás a BA23-ban hatással lehet a DMN működésére, mely a SKIZ negatív tüneteinek megjelenéséhez vezethet. A továbbiakban sejttípus-specifikusan is feltárjuk a vGAT terminálisok végződését SKIZ-ben, illetve a féltekék közti esetleges különbséget is vizsgáljuk.



